Mette Abildgaard (KF), 2023-11-28:
Tak, formand.
Mange tak til Dansk Folkeparti for at indkalde til den her forespørgselsdebat, som giver os en kærkommen lejlighed til at diskutere noget, som ligger alle her i salen meget på sinde, hvilket man tydeligt har kunnet mærke i dag, nemlig en værdig behandling af samfundets ældre – de ældre, som har knoklet på arbejdsmarkedet, og som har knoklet i familielivet med at opbygge en sund familie og et godt velfærdssamfund.
Nu er det vores ansvar at sikre, at vi tager os ordentligt af deres generation.
Det er det, vi i Konservative kalder generationskontrakten.
Naturligvis skal vi også sikre, at der er den fornødne økonomi til at tage os af vores ældre, men jeg vil nødig detailstyre fra Christiansborgs side.
Vi må udstikke rammerne via økonomiaftalerne med kommunerne, og så må man lokalt prioritere.
Det er også derfor, at vi i Konservative af principielle årsager har været forbeholdne over for nationale minimumsnormeringer i daginstitutionerne.
Jeg har selv to børn i børnehave, og jeg går også op i, at der skal være ordentlige normeringer, men jeg mener, at det er en lokal prioritering, både for børn, men også for ældre.
Det er derfor, vi hvert fjerde år vælger 2.436 personer til at sidde i vores kommunalbestyrelser.
Men jeg kan konstatere, at vi i dag bruger knap 54 mia. kr. på ældreområdet, og vi kommer til at skulle bruge mere i de kommende år, i takt med at der kommer flere ældre.
Det siger sig selv.
Men jeg tror ikke, det er klogt, at debatten om kvalitet i vores ældrepleje bliver reduceret til at handle om kroner og øre.
Prøv bare at se på nogle af de TV 2-dokumentarer, man har kunnet se de seneste år, hvor der desværre er sket nogle massive svigt af vores ældre.
Beboerne på Nørremarken fik ikke hjælp til de basale behov som mad, medicin og hygiejne, på trods af at medarbejderne tydeligvis i dokumentaren havde god tid.
Vi har også set på brutal vis, hvordan en erfaren medarbejder prioriterede at shoppe tøj på nettet, mens en ældre lå i sine sidste timer uden en hånd at holde i.
Det handler også om ledelse, og det er derfor, vi Konservative har foreslået, at lederne i ældreplejen skal have hovedet ud af ringbindene og i højere grad ud at være en del af plejen, mindst 1 dag om ugen, for at opleve kulturen og sikre værdigheden i behandlingen af de ældre.
Mere synlig og nærværende ledelse tror jeg også er noget af det, der skal til for at mindske det meget høje sygefravær på det her område.
Vi har heldigvis også massevis af dygtige medarbejdere i vores ældrepleje, som vi skal give mere frihed til at bruge deres faglighed.
De skal arbejde i mindre, faste teams, som flere også har været inde på, i hjemmeplejen, og de skal i højere grad selv kunne visitere efter behov og løbende tilpasse efter behov.
At sikre, at det er velkendte ansigter, der kommer i de ældres hjem, er også en af de vigtigste opgaver, vi politikere kan tage på os.
Det giver tryghed, og den kontinuitet er nødvendig, for det er de ældres behov.
Vi har allerede nu alt for mange ubesatte stillinger.
I Rudersdal Kommune har vi en konservativ borgmester, og vi har også en konservativ formand for et særligt rekrutteringsudvalg, man har nedsat.
Her har man arbejdet målrettet og med ret god succes med at bryde den negative udvikling i forhold til de her rekrutteringsudfordringer.
Man har nedbragt brugen af eksterne vikarer og lavet et internt kommunalt vikarbureau.
Man har lavet mere fleksible vagtskemaer, hvor man eksempelvis har lavet længere vagter,
for man kunne se, at medarbejderne nødig ville arbejde flere dage, men at de faktisk gerne ville tage længere vagter.
På den måde er det lykkedes at få dækket det ind.
Der er tale om mange forskellige initiativer, men som faktisk har vist sig at fungere rigtig godt i Rudersdal.
Jeg tror, der er meget, vi kan lade os inspirere af.
Jeg er ikke sikker på, det f.eks. er ved at gøre rent i fremtiden.
Jeg tror, vi skal turde at tage nogle af de diskussioner, der også er svære, på ældreområdet.
I takt med at vi jo må konstatere, at medarbejderudfordringerne er så store, er vi også nødt til at se på, hvad de allervigtigste kerneopgaver er.
Vi skal sikre de ældres frie valg, som for mange ældre desværre ikke kender til i dag.
Vi i Konservative så også gerne, at man udvidede det frie valg og eksempelvis gav frit valg i forhold til servicelovens § 83 a, som handler om de her rehabiliteringsforløb, som jo bliver brugt mere og mere.
Jeg kunne nævne tusind ting mere, og jeg glæder mig rigtig meget til, at vi skal forhandle i ministeriet, og så håber jeg absolut, at vi ses i starten af det nye år.
Tak for ordet.